題梁山軍瑞豐亭
作者：陸游
朝代：宋

paragraphs: 我行都梁窘風雪，史君喜事能留客。
瑞豐亭上一尊酒，渺渺郊原水初白。
峽中地褊常苦貧，政令愈簡民愈淳。
本來無事只畏擾，擾者才吏非庸人。
都梁之民獨無苦，須晴得晴雨得雨。
史君心愛稼如雲，時上斯亭按歌舞。
歌闌舞罷史君醉，父老羅拜豐年賜。
聖朝尚實抑虚文，縱産芝房非上瑞。